Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Viċi President Eżekuttiv tal-Kummissjoni Ewropea Valdis Dombrovskis u r-Rappreżentanta tal-Istati Uniti għall-Kummerċ Katherine Tai laħqu arranġament relatat mal-inġenji tal-ajru ċivili kbar, u ttrasformaw kważi 17-il sena ta' tilwim fi pjattaforma kollaborattiva li tħares 'il quddiem biex jiġu indirizzati kwistjonijiet bilaterali kif ukoll sfidi globali. Iż-żewġ naħat issa se jfittxu li jegħlbu diverġenzi li ilhom jeżistu sabiex jevitaw litigazzjoni futura u jippreservaw kundizzjonijiet ekwi bejn il-manifatturi tal-inġenji tal-ajru tagħna u se jaħdmu wkoll biex ma jħallux li jinħolqu diverġenzi ġodda. L-UE u l-Istati Uniti qablu wkoll li jissospendu l-applikazzjoni ta' tariffi dannużi li jiswew USD 11.5-il biljun għal perjodu ta' ħames snin li jagħmlu ħsara lill-kumpaniji u lin-nies fuq iż-żewġ naħat tal-Atlantiku. Iż-żewġ naħat se jikkollaboraw biex flimkien janalizzaw u jindirizzaw il-prattiki mhux ibbażati fuq is-suq ta' partijiet terzi li jistgħu jagħmlu ħsara lis-setturi tal-inġenji tal-ajru ċivili kbar tagħna. Il-President tal-Kummissjoni Ewropea, Ursula von der Leyen qalet: “Illum, bil-ftehim dwar Boeing-Airbus, ħadna pass kbir biex insolvu l-itwal tilwima kummerċjali fl-istorja tad-WTO. Ninsab kuntenta li wara ħidma intensiva bejn il-Kummissjoni Ewropea u l-amministrazzjoni tal-Istati Uniti, is-sħubija transatlantika tagħna tinsab fi triqitha biex tilħaq veloċità kostanti. Dan huwa xhieda tal-ispirtu ġdid ta' kooperazzjoni bejn l-UE u l-Istati Uniti u li nistgħu nsolvu l-kwistjonijiet l-oħra għall-benefiċċju reċiproku tagħna. Flimkien nistgħu niksbu riżultati għaċ-ċittadini u l-impriżi tagħna.” Il-Viċi President Eżekuttiv tal-Kummissjoni Ewropea Valdis Dombrovskis qal: “B'dan l-arranġament, qed intemmu t-tilwima Airbus-Boeing. Dan juri li r-relazzjoni transatlantika issa miexja lejn il-livell li jmiss, u li nistgħu naħdmu mal-Istati Uniti biex nittrattaw it-tilwim li ilu għaddej. Issa għandna ż-żmien u l-ispazju biex insibu soluzzjoni dejjiema permezz tal-Grupp ta' Ħidma l-ġdid dwar l-Inġenji tal-Ajru, filwaqt li niffrankaw biljuni ta' euro f'dazji għall-importaturi fuq iż-żewġ naħat tal-Atlantiku.” Skont l-Arranġament dwar qafas kooperattiv għal Inġenji tal-Ajru Ċivili Kbar, iż-żewġ naħat esprimew l-intenzjoni tagħhom li: It-tilwima bejn l-Unjoni Ewropea u l-Istati Uniti dwar Inġenji tal-Ajru Ċivili Kbar (Large Civil Aircraft, LCA; magħrufa wkoll bħala t-tilwima Airbus-Boeing) hija l-itwal tilwima fl-istorja tal-Organizzazzjoni Dinjija tal-Kummerċ (id-WTO). Din bdiet fl-2004, meta l-Istati Uniti ressqu każ quddiem id-WTO kontra l-UE, fejn argumentaw li l-blokk kien qiegħed illegalment jissussidja lill-manifattur Ewropew tal-Inġenji tal-Ajru Ċivili Kbar (LCA) Airbus. L-UE ressqet ukoll ilment kontra l-Istati Uniti f'Mejju 2005, għas-sostenn illegali tagħhom lil Boeing. Wara d-deċiżjonijiet tad-WTO, kemm l-Istati Uniti (f'Ottubru 2019) kif ukoll l-UE (f'Novembru 2020) imponew tariffi punittivi fuq l-esportazzjonijiet ta' xulxin, li b'kollox affettwaw valur totali ta' USD 11.5-il biljun f'kummerċ bejn iż-żewġ naħat. B'riżultat ta' dan, l-impriżi tal-UE u tal-Istati Uniti kellhom iħallsu aktar minn USD 3.3 biljun f'dazji. Il-passi li jmiss Iż-żewġ naħat se jkomplu jiddiskutu biex jikkonkretizzaw l-intenzjonijiet tagħhom rigward l-iffinanzjar, il-finanzjament tar-riċerka u l-iżvilupp kif ukoll is-sostenn speċifiku tal-inġenji tal-ajru ċivili kbar. It-tilwima bejn l-UE u l-Istati Uniti dwar l-inġenji tal-ajru f'ċifri Il-kontromiżuri tal-Istati Uniti fil-każ tal-Airbus affettwaw 19-il kategorija ta' prodotti differenti, inklużi inġenji tal-ajru, inbejjed u spirti, prodotti tal-ħalib u ġobon jew makkinarju, f'valur ta' USD 7.5 biljun. It-tariffi kienu 15 % fuq l-inġenji tal-ajru u 25 % fuq prodotti mhux inġenji tal-ajru, u wasslu għal madwar USD 2.2 biljun f'dazji mħallsa mill-importaturi tal-Istati Uniti. Il-kontromiżuri tal-UE fil-każ tal-Boeing affettwaw 130 kategorija ta' prodotti differenti, inklużi inġenji tal-ajru, ġewż, tabakk, spirti, basktijiet tal-idejn jew tratturi, f'valur ta' USD 4 biljun. It-tariffi kienu 15 % fuq l-inġenji tal-ajru u 25 % fuq prodotti mhux inġenji tal-ajru, u wasslu għal madwar USD 1.1 biljun f'dazji mħallsa mill-importaturi tal-UE. L-istorja reċenti tat-tilwima bejn l-UE u l-Istati Uniti dwar l-Inġenji tal-Ajru F'Mejju 2018, l-ogħla istanza tat-teħid tad-deċiżjonijiet tad-WTO, il-Korp tal-Appell sab li l-UE u l-Istati Membri tagħha ma kinux ikkonformaw għalkollox mad-deċiżjonijiet preċedenti tad-WTO. B'riżultat ta' dan, id-WTO ppermettiet li jittieħdu kontromiżuri mill-Istati Uniti kontra esportazzjonijiet Ewropej li jammontaw għal USD 7.5 biljun. L-Istati Uniti imponew dawn il-miżuri f'Ottubru 2019. F'Marzu 2019, il-Korp tal-Appell tad-WTO kkonferma li l-Istati Uniti komplew bis-sostenn illegali tagħhom lill-manifattur tal-inġenji tal-ajru Boeing għad-detriment tal-Airbus, l-industrija ajruspazjali Ewropea u l-ħafna ħaddiema tagħha. Wara l-awtorizzazzjoni mid-WTO, l-UE imponiet kontromiżuri fuq l-esportazzjonijiet mill-Istati Uniti lejn l-UE b'valur ta' USD 4 biljun (f'Novembru 2020). F'Lulju 2020, Airbus u ċerti Stati Membri ħabbru passi deċiżivi biex jiżguraw il-konformità sħiħa tagħhom mal-obbligi internazzjonali tagħhom li jirriżultaw mid-deċiżjoni tad-WTO kontra l-UE, u appellaw lill-Istati Uniti biex ineħħu l-kontromiżuri tagħhom kontra l-UE. Fil-5 ta' Marzu 2021, l-UE u l-Istati Uniti qablu li jissospendu t-tariffi ritaljatorji kollha fuq l-esportazzjonijiet tal-UE u tal-Istati Uniti imposti fit-tilwim tal-Airbus u tal-Boeing għal perjodu ta' erba' xhur. Is-sospensjoni ppermettiet li ż-żewġ naħat jiffokaw fuq is-soluzzjoni ta' dan it-tilwim li ilu għaddej. Għal aktar informazzjoni Arranġament dwar qafas kooperattiv għal Inġenji tal-Ajru Ċivili Kbar Skeda informattiva Id-deċiżjoni tal-Korp tal-Appell tad-WTO dwar is-sussidji tal-Istati Uniti lill-Boeing Il-konsultazzjoni pubblika dwar il-lista preliminari ta' prodotti fil-każ tal-Boeing Il-lista preliminari ta' prodotti L-istorja tal-każ tal-Boeing L-istorja tal-każ tal-Airbus